Norsk jente (15) anmeldte seksuelt overgrep på Dana Cup

Dansk politi etterlyser tre menn som skal ha utsatt en norsk jente for «en annen seksuell handling enn samleie».

30. juli 2016

Artikkelen er over fire år gammel

Jenta anmeldte et seksuelt overgrep på fotballturneringen, Dana Cup, som finner sted i Hjørring i Danmark.

Hun har forklart politiet at tre menn holdt henne fast og utsatte henne for en annen seksuell handling enn samleie, opplyser Nordjyllands politi til det danske nyhetsbyrået Ritzau.







Fotballturneringen hadde i år 20 000 deltakere.

Utlyser vitner

– Det er utrolig trist. Meget trist, sier pressesjef i Dana Cup, Torben Vendsted til VG.

Overgrepet skal ha funnet sted ved 23.30 tiden fredag, på en benk ved et busstopp i nærheten av et skogholt. Gjerningsmennene skal ha vært i 17-18-årsalderen og mørke i huden. En av dem skal ha hatt på seg en mørk hettegenser.

Overgrepet skal ha stått på i flere minutter - og jenta ble holdt fast av gjerningsmennene. Hun har fortalt politiet at flere mennesker passerte forbi dem, mens det foregikk. Det står skrevet i den danske fjernsynskanalen TV 2.

I en pressemelding utlyser derfor Nordjyllands politi om vitner til saken.

Gjerningsmennene beskrives som følger:

A: mann, 17-18 år, alminnelig til muskuløs kroppsbygning, ca. 180 cm høy, mørk i huden og mørkt kort hår, iført hvit genser og beige cowboybukser.

B. mann 17-18 år, spinkel, ca. 170 cm høy, mørk i huden, ørelangt mørkt krøllete hår, iført mørk hettegenser med røde merker.

C: mann, 17-18 år, ca. 180 cm høy, mørk i huden, krøllete mørk hår, iført mørkerød t-skjorte.

Publisert: 30.07.16 kl. 21:49

Mer om Danmark